CELEX: 32022D0596
Language: hu
Date: 2022-04-11 00:00:00
Title: A Tanács (KKBP) 2022/596 határozata (2022. április 11.) az iráni helyzetre tekintettel egyes személyekkel és szervezetekkel szemben hozott korlátozó intézkedésekről szóló 2011/235/KKBP határozat módosításáról

2022.4.12.   
               
               
                  HU
               
               
                  Az Európai Unió Hivatalos Lapja
               
               
                  L 114/68
               
            
         A TANÁCS (KKBP) 2022/596 HATÁROZATA
         (2022. április 11.)
         az iráni helyzetre tekintettel egyes személyekkel és szervezetekkel szemben hozott korlátozó intézkedésekről szóló 2011/235/KKBP határozat módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 29. cikkére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A Tanács 2011. április 12-én elfogadta a 2011/235/KKBP határozatot (1).
                  
               
                     (2)
                  
                  
                     A 2011/235/KKBP határozat felülvizsgálata alapján a Tanács úgy véli, hogy az abban meghatározott korlátozó intézkedéseket 2023. április 13-ig meg kell újítani.
                  
               
                     (3)
                  
                  
                     A 2011/235/KKBP határozat mellékletében jegyzékbe vett három személy elhunyt, és a rájuk vonatkozó bejegyzéseket törölni kell a mellékletből. A Tanács azt is megállapította, hogy a 2011/235/KKBP határozat mellékletében szereplő 25 személyre vonatkozó bejegyzéseket naprakésszé kell tenni.
                  
               
                     (4)
                  
                  
                     A 2011/235/KKBP határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            A 2011/235/KKBP határozat a következőképpen módosul:
            
                        1.
                     
                     
                        A 6. cikk (2) bekezdésének helyébe a következő szöveg lép:
                        
                           „(2)   Ezt a határozatot 2023. április 13-ig kell alkalmazni. A határozatot folyamatosan felül kell vizsgálni. Ha a Tanács úgy ítéli meg, hogy e határozat célkitűzései nem valósultak meg, azt meg kell újítani, vagy adott esetben módosítani kell.”
                        
                     
                  
                        2.
                     
                     
                        A melléklet az e határozat mellékletében foglaltak szerint módosul.
                     
                  
         
            2. cikk
            Ez a határozat az Európai Unió Hivatalos Lapjában való kihirdetésének napján lép hatályba.
         
         
            Kelt Luxembourgban, 2022. április 11-én.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  A Tanács 2011/235/KKBP határozata (2011. április 12.) az iráni helyzetre tekintettel egyes személyekkel és szervezetekkel szemben hozott korlátozó intézkedésekről (HL L 100., 2011.4.14., 51. o.).
      
      
         
            MELLÉKLET
            A 2011/235/KKBP határozat melléklete („Az 1. és 2. cikkben említett személyek és szervezetek jegyzéke”) a következőképpen módosul:
            
                        1.
                     
                     
                        A 27. bejegyzést (ZARGAR Ahmad-ra vonatkozóan), a 38. bejegyzést (FIRUZABADI Maj-Gen Dr Seyyed Hasan-ra vonatkozóan) és a 41. bejegyzést (HEJAZI Mohammad-ra vonatkozóan) el kell hagyni a „Személyek” címszó alatti jegyzékből.
                     
                  
                        2.
                     
                     
                        A következő 25 személyre vonatkozó bejegyzések helyébe a következő bejegyzések lépnek:
                     
                  
               Személyek
            
            
               
                            
                        
                        
                           Név
                        
                        
                           Azonosító adat
                        
                        
                           Indokolás
                        
                        
                           A jegyzékbe való felvétel időpontja
                        
                     
                           „1.
                        
                        
                           AHMADI-MOQADDAM Esmail
                        
                        
                           Születési hely: Tehran (Iran)
                           Születési idő: 1961
                           Nem: férfi
                        
                        
                           2021. szeptember 20. óta a Honvédelmi Egyetem és Kutatási Főintézet (University and Higher National Defence Research Institute) igazgatója. Korábban a fegyveres erők (Armed Forces) vezérkari főnökének biztonsági ügyekért felelős vezető tanácsadója. 2005-től 2015 elejéig az Iráni Nemzeti Rendőrség (Iran’s National Police) vezetője. 2011. januártól 2015 elejéig az (uniós jegyzékbe vett) iráni kiberrendőrség (Cyber Police) vezetője is. A parancsnoksága alatt álló erők brutális támadásokat hajtottak végre békés tüntetőkkel szemben, valamint 2009. június 15-én erőszakos éjszakai támadást intéztek a Teheráni Egyetem (Tehran University) kollégiumai ellen. Korábban a jemeni népet támogató iráni központ (Iran’s Headquarters in support of the Yemeni People) vezetője.
                        
                        
                           2011.4.12.
                        
                     
                           20.
                        
                        
                           MOGHISSEH Mohammad (más néven: NASSERIAN)
                        
                        
                           Nem: férfi
                        
                        
                           2020 novembere óta a Legfelsőbb Bíróság (Supreme Court) bírája. A Teheráni Forradalmi Bíróság (Tehran Revolutionary Court) korábbi vezetője (28. körzet). A bahái közösség tagjainak elítéléséért is felelősnek tartják. Választások utáni ügyekkel foglalkozott. Társadalmi és politikai aktivisták, valamint újságírók tisztességtelen bírósági eljárásaiban hosszú szabadságvesztés-büntetést kiszabó ítéleteket hozott, továbbá számos halálbüntetést kiszabó ítéletet tüntetők, valamint társadalmi és politikai aktivisták ellen.
                        
                        
                           2011.4.12.
                        
                     
                           21.
                        
                        
                           MOHSENI-EJEI Gholam-Hossein
                        
                        
                           Születési hely: Ejiyeh (Iran)
                           Születési idő: 1956 körül
                           Nem: férfi
                        
                        
                           2021 júliusa óta főbíró. Az Egyeztető Tanács (Expediency Council) tagja. Irán főügyésze 2009 szeptemberétől 2014-ig. Korábban a bírói kar helyettes vezetője és szóvivője volt (2014–2021 júliusáig, illetve 2010–2019-ig). 2005 és 2009 között hírszerzési miniszter. Míg hírszerzési miniszter volt a 2009-es választások idején, az irányítása alá tartozó hírszerzési ügynököket felelősség terhelte több száz aktivista, újságíró, a rendszert bíráló személy és reformpárti politikus fogva tartásáért és kínzásáért, valamint belőlük hamis vallomások kikényszerítéséért. Emellett politikai szereplőket hamis vallomások megtételére kényszerítettek elviselhetetlen kihallgatások folyamán, amelyek részeként kínozták, bántották, zsarolták őket, és családtagjaikat megfenyegették.
                        
                        
                           2011.4.12.
                        
                     
                           22.
                        
                        
                           MORTAZAVI Said (más néven: MORTAZAVI Saeed)
                        
                        
                           Születési hely: Meybod, Yazd (Iran)
                           Születési idő: 1967
                           Nem: férfi
                        
                        
                           A szociális jóléti rendszer vezetője 2011-től 2013-ig. Teheráni főügyész 2009. augusztusig. Teheráni főügyészként olyan általános utasítást adott ki, amelyet aktivisták, újságírók és diákok százainak letartóztatására használtak fel. Egy parlamenti vizsgálat 2010 januárjában megállapította, hogy közvetlen felelősség terheli három olyan fogoly fogva tartásáért, akik az őrizet során később elhaláloztak. 2010 augusztusában felfüggesztették hivatalából, miután az iráni igazságügy vizsgálatot folytatott ellene azzal kapcsolatban, hogy milyen szerepe volt a választások után az utasítására letartóztatott három férfi halálában.
                           2014 novemberében az iráni hatóságok hivatalosan elismerték, hogy szerepe volt a fogvatartottak halálában. Az iráni bíróság 2015. augusztus 19-én felmentette azon vádak alól, amelyek három fiatal férfinak a Kahrizak börtönben (Kahrizak detention centre) 2009-ben történt megkínzásához és halálához kapcsolódtak. 2017-ben börtönbüntetésre ítélték, és 2019 szeptemberében helyezték szabadlábra. 2021 augusztusában az iráni Legfelsőbb Bíróság (Supreme Court) Said Mortazavi számára teljes mértékben kedvező ítéletet hozott, eltörölve korábbi kétéves börtönbüntetését.
                        
                        
                           2011.4.12.
                        
                     
                           25.
                        
                        
                           SALAVATI Abdolghassem
                        
                        
                           Nem: férfi
                        
                        
                           2019 óta a pénzügyi bűncselekményekkel foglalkozó különleges bíróság (Special Court for Financial Crimes) bírája (4. körzet). A Teheráni Forradalmi Bíróság (Tehran Revolutionary Court) korábbi vezetője (15. körzet). A Teheráni Törvényszék (Tehran Tribunal) nyomozási bírája. A választások utáni ügyek felelőseként ő volt a 2009 nyarán lefolytatott kirakatperekben elnöklő bíró, halálra ítélt a kirakatperben megjelent két monarchistát. Több mint száz politikai foglyot, emberi jogi aktivistát és tüntetőt ítélt hosszú szabadságvesztés-büntetésre.
                           2018-as beszámolók szerint a későbbiekben is szabott ki hasonló büntetéseket, amelyek során nem biztosította a tisztességes bírósági eljárást.
                        
                        
                           2011.4.12.
                        
                     
                           28.
                        
                        
                           YASAGHI Ali-Akbar
                        
                        
                           Nem: férfi
                        
                        
                           A Legfelsőbb Bíróság (Supreme Court) bírája, a 13. szekció vezetője. A Setad-e Dieh Alapítvány (Setad-e Dieh Foundation) vezérigazgató-helyettese. A Meshedi Forradalmi Bíróság (Mashhad Revolutionary Court) főbírája (2001-től 2011-ig). A felügyelete alatt lefolytatott tárgyalások rögtönítélő, zárt ülések keretében megtartott tárgyalások voltak, ahol a vádlottak alapvető jogait nem tartották tiszteletben. Mivel tömegével adtak ki kivégzési parancsot (2009 nyara és 2011 nyara között mintegy 550-et), a halálbüntetések kiszabása a tisztességes bírósági eljárás biztosítása nélkül történt.
                        
                        
                           2011.4.12.
                        
                     
                           30.
                        
                        
                           ESMAILI Gholam-Hossein (másd néven: ESMAILI Gholam Hossein)
                        
                        
                           Nem: férfi
                        
                        
                           2021 augusztusa óta Ebrahim Raisi iráni elnök kabinetfőnöke. 2019 áprilisától 2021 júliusáig a bírói kar szóvivője volt. A teheráni bírói kar korábbi vezetője. Az iráni börtönök szervezetének (Prisons Organisation) korábbi vezetője. E minőségében közreműködött politikai tüntetők tömeges őrizetbe vételében és a börtönrendszerben elkövetett visszaélések eltussolásában.
                        
                        
                           2011.4.12.
                        
                     
                           33.
                        
                        
                           ABBASZADEH-MESHKINI, Mahmoud
                        
                        
                           Nem: férfi
                        
                        
                           Parlamenti képviselő (2020. február óta) és a parlament nemzetbiztonsági és külügyi bizottságának (Committee for National Security and Foreign Affairs) elnöke. Korábban az iráni Emberi Jogi Főtanács (High Council for Human Rights) tanácsadója (2019-ig). Korábban az Emberi Jogi Főtanács titkára. Ilám tartomány (Ilam Province) korábbi kormányzója. A belügyminisztérium korábbi politikai igazgatója. A politikai pártok és csoportok tevékenységéről szóló törvény 10. cikke szerinti bizottság (Article 10 Committee of the Law on Activities of Political Parties and Groups) elnökeként ő felelt a tüntetések és más nyilvános rendezvények engedélyezéséért, valamint a politikai pártok bejegyzéséért.
                           2010-ben felfüggesztette két, Mir-Hossein Moussavihoz kapcsolható reformpárti politikai párt, az Iszlám Irán Részvételi Front (Islamic Iran Participation Front) és az Iszlám Forradalom Mudzsahedin Szervezete (Revolution Mujahedeen Organisation) tevékenységét. 2009-től kezdődően folyamatosan és következetesen betiltott miden nem kormányzati rendezvényt, megtagadva ezáltal a tüntetéshez való alkotmányos jogot, ami számos békés tüntető letartóztatásához vezetett, ez pedig sérti a gyülekezési szabadság jogát.
                           2009-ben megtagadta továbbá az ellenzéktől az elnökválasztás kapcsán tartott tüntetéseken meggyilkolt emberek gyászszertartásának megtartására vonatkozó engedélyt.
                        
                        
                           2011.10.10.
                        
                     
                           35.
                        
                        
                           AKHARIAN Hassan
                        
                        
                           Nem: férfi
                        
                        
                           2015 óta az EU által jegyzékbe vett Rajaee Shahr börtön 5-ös körletének vezetője, felelősségi körébe tartozik a magánelzárás; 2010 júliusáig a Karadj-ban található Rajaee Shahr börtön 1-es körletének igazgatója volt. Több korábbi fogvatartott beszámolt az általa alkalmazott kínzásról, valamint arról, hogy parancsot adott annak megakadályozására, hogy a foglyok orvosi ellátásban részesüljenek. A Rajaee Shahr börtön egyik fogvatartottja beszámolójának átirata szerint az őrök Akharian tudtával valamennyien durván bántalmazták őt. Bejelentés érkezett továbbá legalább egy fogvatartottnak – Mohsen Beikvandnak – az Akharian igazgatósága alatti bántalmazásáról és haláláról. Beikvand 2010 szeptemberében hunyt el. Fogolytársai hiteles beszámolói szerint Hassan Akharian utasítására ölték meg.
                        
                        
                           2011.10.10.
                        
                     
                           36.
                        
                        
                           AVAEE Seyyed Ali-Reza (más néven: AVAEE Seyyed Alireza, AVAIE Alireza)
                        
                        
                           Születési hely: Dezful (Iran)
                           Születési idő: 1956.5.20.
                           Nem: férfi
                        
                        
                           2021. augusztus 25-ig igazságügyi miniszter. A különleges nyomozó hivatal (special investigations office) korábbi igazgatója. 2016 júliusáig belügyminiszter-helyettes és az állami nyilvántartó szerv (Public Register) vezetője. 2014 áprilisában tanácsadó a Bírák Fegyelmi Bíróságán (Disciplinary Court for Judges). A teheráni bírói kar (Tehran Judiciary) korábbi elnöke. A teheráni bírói kar elnökeként felelősség terheli emberi jogi jogsértésekért, önkényes letartóztatásokért, a fogvatartottak jogainak megtagadásáért és nagyszámú kivégzésért.
                        
                        
                           2011.10.10.
                        
                     
                           46.
                        
                        
                           KAMALIAN Behrouz (más néven: Hackers Brain, Behrooz_Ice)
                        
                        
                           Születési hely: Tehran (Iran)
                           Születési idő: 1983
                           Nem: férfi
                        
                        
                           Az iráni rezsimmel kapcsolatban álló „Ashiyaneh” kibercsoport vezetője. A Behrouz Kamalian által alapított „Ashiyaneh” Digitális Biztonság („Ashiyaneh” Digital Security) elnevezésű csoportot felelősség terheli a belföldi ellenzékiek és reformpártiak, valamint a külföldi intézmények elleni kibertámadásokért. Kamalian „Ashiyaneh” szervezetének működése elősegítette a rezsim ellenzékkel szembeni fellépését, amely 2009-ben számos súlyos emberi jogi jogsértést foglalt magában. Mind Kamalian és az „Ashiyaneh” kibercsoport legalább 2021 decemberéig folytatta tevékenységeit.
                        
                        
                           2011.10.10.
                        
                     
                           47.
                        
                        
                           KHALILOLLAHI Moussa (más néven: KHALILOLLAHI Mousa, ELAHI Mousa Khalil)
                        
                        
                           Születési hely: Tabriz (Iran)
                           Születési idő: 1963
                           Nem: férfi
                        
                        
                           Kelet-Azerbajdzsán (East Azerbaijan) tartomány főbírája. 2010-től 2019-ig Tabriz ügyésze. Részt vett Sakineh Mohammadi-Ashtiani ügyében, és közreműködött a jogszerű eljáráshoz való jog súlyos megsértésében.
                        
                        
                           2011.10.10.
                        
                     
                           53.
                        
                        
                           TALA Hossein (más néven: TALA Hosseyn)
                        
                        
                           Születési hely: Tehran (Iran)
                           Születési idő: 1969
                           Nem: férfi
                        
                        
                           Eslamshahr polgármestere 2020-ig. Korábban iráni parlamenti képviselő. Teherán tartomány korábbi főkormányzója („Farmandar”) 2010 szeptemberéig, felelősség terhelte a rendőri erők beavatkozásáért, és ezért a tüntetések elnyomásáért. 2010 decemberében kitüntetésben részesült a választásokat követő elnyomásban betöltött szerepéért.
                        
                        
                           2011.10.10.
                        
                     
                           55.
                        
                        
                           ZEBHI Hossein
                        
                        
                           Nem: férfi
                        
                        
                           A bírói kar első helyettes tanácsadója és a Legfelsőbb Bíróság (Supreme Court) bírája (a Legfelsőbb Bíróság főként biztonsági bűncselekményekkel és kábítószerrel való visszaéléssel foglalkozó 41. körzetének vezetője). Az iráni főügyész helyettese (2007–2015). E minőségében felelősség terhelte a választásokat követő 2009-es tüntetések nyomán indított bírósági eljárásokért, amelyek lefolytatása során nem tartották tiszteletben az emberi jogokat. E szerepében túlzottan szigorú büntetéseket is jóváhagyott kábítószerrel kapcsolatos bűncselekményekért.
                        
                        
                           2011.10.10.
                        
                     
                           56.
                        
                        
                           BAHRAMI Mohammad-Kazem
                        
                        
                           Nem: férfi
                        
                        
                           A közigazgatási bíróság vezetője 2021 áprilisáig. A fegyveres erők igazságszolgáltatási ágának vezetőjeként 2009-ben közreműködött a békés tüntetőkkel szembeni kemény fellépésekben.
                        
                        
                           2011.10.10.
                        
                     
                           60.
                        
                        
                           HOSSEINI Dr. Mohammad (más néven: HOSSEYNI, Dr. Seyyed Mohammad; Seyed, Sayyed és Sayyid)
                        
                        
                           Születési hely: Rafsanjan, Kerman (Iran)
                           Születési idő: 1961.7.23.
                           Nem: férfi
                        
                        
                           2021 augusztusa óta parlamenti ügyekért felelős alelnök Ebrahim Raisi elnök mellett. Mahmoud Ahmadinejad elnök egykori tanácsadója és a YEKTA, egy keményvonalas politikai csoport szóvivője. Kulturális és iszlámügyi miniszter (2009–2013). A Forradalmi Gárda (IRGC) volt tagja, közreműködött újságírók elnyomásában.
                        
                        
                           2011.10.10.
                        
                     
                           62.
                        
                        
                           ZARGHAMI Ezzatollah
                        
                        
                           Születési hely: Dezful (Iran)
                           Születési idő: 1959.7.22.
                           Nem: férfi
                        
                        
                           2021. augusztus 25. óta kulturális, kézműipari és idegenforgalmi miniszter. 2014 óta a Legfelsőbb Kibertér-tanács (Supreme Cyberspace Council) és a Kulturális Forradalom Tanácsa (Cultural Revolution Council) tagja. Az Iráni Iszlám Köztársaság Műsorszolgáltatási Hatóságának (Islamic Republic of Iran Broadcasting, IRIB) korábbi vezetője 2014 novemberéig. Az IRIB-nél betöltött tisztségében a programokat érintő összes döntésért felelős személy. Az IRIB 2009 augusztusában és 2011 decemberében fogvatartottak által kényszer alatt tett vallomásokat és számos kirakatpert sugárzott. Ez a tisztességes és jogszerű eljáráshoz való joggal kapcsolatos nemzetközi előírások egyértelmű megsértése.
                        
                        
                           2012.3.23.
                        
                     
                           64.
                        
                        
                           KAZEMI Toraj
                        
                        
                           Nem: férfi
                        
                        
                           Az EU által jegyzékbe vett kiberrendőrség nagy-teheráni körzetének vezetője 2020 júniusáig. E minőségében kormányzati hackereket toborzó kampányt indított annak érdekében, hogy hatékonyabban ellenőrizzék az internetes adatforgalmat, és gátolják a „kártékony” weboldalak működését.
                        
                        
                           2012.3.23.
                        
                     
                           65.
                        
                        
                           LARIJANI Sadeq
                        
                        
                           Születési hely: Najaf (Iraq)
                           Születési idő: 1960 vagy 1961. augusztus
                           Nem: férfi
                        
                        
                           2018. december 29. óta az Egyeztető Tanács (Expediency Council) vezetője. Az Őrök Tanácsának (Guardian Council) egykori tagja (2021 szeptemberéig). A bírói kar korábbi elnöke (2009-től 2019-ig). A bírói kar elnökének jóvá kell hagynia, illetve ellen kell jegyeznie minden olyan ítéletet, amelyet qisas (megtorlás), hodoud (Isten ellen elkövetett bűnök) és ta’zirat (az állam ellen elkövetett bűncselekmények) ügyében hoznak. Ez magában foglal halálbüntetést, korbácsolást, illetve amputálást kiszabó ítéleteket is. Ily módon a nemzetközi előírásokat megsértve személyesen ellenjegyzett számos halálos ítéletet, többek között megkövezéseket, akasztásokat, fiatalkorúak kivégzését és nyilvános kivégzéseket, amelyek során például több ezres tömegek előtt hidakra akasztottak fel fogvatartottakat. Ezzel hozzájárult számos kivégzés végrehajtásához. Engedélyezett továbbá testi fenyítést – például amputálást, illetve az elítélt szemébe sav csepegtetését – kimondó ítéleteket. Sadeq Larijani hivatalba lépése óta jelentősen megnőtt a politikai szereplők, az emberijog-védők és a kisebbséghez tartozó személyek körében végrehajtott önkényes letartóztatások száma. Sadeq Larijanit emellett felelősség terheli azért, hogy az iráni igazságszolgáltatási eljárásban rendszerszinten sérül a tisztességes eljáráshoz való jog.
                        
                        
                           2012.3.23.
                        
                     
                           69.
                        
                        
                           MORTAZAVI Seyyed Solat
                        
                        
                           Születési hely: Farsan, Tchar Mahal-o-Bakhtiari (South) – (Iran)
                           Születési idő: 1967
                           Nem: férfi
                        
                        
                           2021. szeptember 5. óta Irán végrehajtási ügyekért felelős alelnöke és az elnöki hivatal vezetője. 2019. szeptember 16-tól 2021 szeptemberéig a közvetlenül Ali Khamenei legfelsőbb vezető irányítása alatt álló Mostazafan Alapítvány (Mostazafan Foundation) ingatlanrészlegének a vezetője volt. 2019 novemberéig az Astan Qods Razavi Alapítvány (Foundation Astan Qods Razavi) teheráni szervezetének igazgatója. Irán második legnagyobb városának, Meshednek (Mashhad) a korábbi polgármestere, ahol rendszeresen végeznek nyilvános kivégzéseket. Korábban politikai ügyekért felelős belügyminiszter-helyettes, 2009-ben nevezték ki. E minőségében felelősség terhelte a törvényes jogaik – többek között a véleménynyilvánítás szabadsága – védelmében szót emelő személyekkel szembeni elnyomásért. Később a 2012-es parlamenti választások és a 2013-as elnökválasztás idejére az iráni választási bizottság (Iranian Election Committee) vezetőjévé nevezték ki.
                        
                        
                           2012.3.23.
                        
                     
                           74.
                        
                        
                           REZVANMA-NESH Ali
                        
                        
                           Nem: férfi
                        
                        
                           A 2010–2016-os időszakban Karaj tartomány (Alborz régió) helyettes ügyésze volt. Felelősség terheli súlyos emberi jogi jogsértésekért, beleértve egy fiatalkorú kivégzésében való közreműködését is.
                        
                        
                           2012.3.23.
                        
                     
                           79.
                        
                        
                           RASHIDI AGHDAM Ali Ashraf
                        
                        
                           Nem: férfi
                        
                        
                           A teheráni börtönök egészségügyi, korrekciós és oktatási igazgatóhelyettese. Korábban az evini börtön (Evin Prison) vezetője (2012–2015). Hivatali ideje alatt romlottak a börtönkörülmények, és a beszámolók szerint súlyosbodott a fogvatartottak bántalmazása. 2012 októberében, jogaik megsértése és a börtönőrök erőszakos fellépése elleni tiltakozásul kilenc női rab éhségsztrájkba kezdett.
                        
                        
                           2013.3.12.
                        
                     
                           80.
                        
                        
                           KIASATI Morteza
                        
                        
                           Nem: férfi
                        
                        
                           A Teheráni Forradalmi Bíróság (Revolutionary Court of Tehran) 54. körzete és az Ahwazi Forradalmi Bíróság (Ahwaz Revolutionary Court) (4. körzet) bírája; Halálra ítélt négy arab politikai foglyot, Taha Heidariant, Abbas Heidariant, Abd al-Rahman Heidariant (fivérek) és Ali Sharifit. A négy férfit letartóztatták, megkínozták és jogszerű eljárás nélkül felakasztották. Ezek az esetek és a jogszerű eljárás hiánya szerepelnek az ENSZ iráni emberi jogi helyzettel foglalkozó különleges előadójának 2012. szeptember 13-i jelentésében és az ENSZ főtitkár Iránról szóló 2012. augusztus 22-i jelentésében.
                        
                        
                           2013.3.12.
                        
                     
                           83.
                        
                        
                           JAFARI Asadollah
                        
                        
                           Nem: férfi
                        
                        
                           Jelenleg legfőbb ügyész Isfahanban. E pozícióban erőszakos fellépést rendelt el azon tüntetőkkel szemben, akik 2021 novemberében vonultak az utcákra, hogy tiltakozzanak a vízhiány miatt. Egyes jelentések szerint Jafari bejelentette, hogy külön hivatalt hoz létre a letartóztatott tüntetőkkel kapcsolatos nyomozások lefolytatására.
                           Mazandaran tartomány (Mazandaran Province) egykori ügyészeként Jafari a halálbüntetés kiszabását ajánlotta általa folytatott vádhatósági eljárásokban, ami számos kivégzést eredményezett, beleértve a nyilvános kivégzéseket is, továbbá olyan körülményeket, ahol a halálbüntetés kiszabása ellentétes a nemzetközi emberi jogokkal, többek között azért, mert aránytalan és túlzó büntetés. Jafarit felelősség terhelte jogtalan letartóztatásokért és bahái fogvatartottak jogainak megsértéséért, a kezdeti letartóztatástól kezdve magánzárkában tartásukig a hírszerzés fogva tartó központjában.
                        
                        
                           2013.3.12.
                        
                     
                           95.
                        
                        
                           VASEGHI Leyla (más néven: VASEQI Layla, VASEGHI Leila, VASEGHI Layla)
                        
                        
                           Születési hely: Sari, Mazandaran Province (Iran)
                           Születési idő: 1352 (iráni Hidzsri-naptár), 1972 vagy 1973 (Gergely-naptár szerint)
                           Nem: nő
                           Tisztség: Godzs (Shahr-e Qods) korábbi kormányzója (Governor) és a városi biztonsági tanács vezetője (Head of City Security Council)
                        
                        
                           Godzs (Shahr-e Qods) kormányzójaként és 2019 szeptemberétől 2021 novemberéig a városi biztonsági tanács (City Security Council) vezetőjeként Leyla Vaseghi arra utasított rendőri és egyéb fegyveres erőket, hogy használjanak halálos eszközöket a 2019. novemberi tüntetések során, fegyvertelen tüntetők és más polgári személyek halálát és sebesülését okozva. Godzs kormányzójaként és a városi biztonsági tanács vezetőjeként Leyla Vaseghit felelősség terheli súlyos emberi jogi jogsértésekért Iránban.
                        
                        
                           2021.4.12.”